En ons dink dat die ergste bedrog met betrekking tot geld vir 'n covid-hulpfonds hier in Suid-Afrika plaasgevind het? Moenie glo nie, Amerika wen by verre!
In die VSA is daar 'n covid-hulpprogram gestig by name Paycheck Protection Program (PPP) om mense wat finansiëel die ergste daaronder gely het, tot hulp te wees. Die probleem het egter ingekom toe die kleinsake-administrasie basies vir mense gesê het: Doen aansoek, teken en sê vir ons dat jy regtig op die geld geregtig is. En natuurlik is dit vir bedrieërs 'n uitnodiging.
Die voorkoms van die covid-hulpbedrog is al 'n geruime tyd bekend maar die enorme omvang en die ontstellende implikasies daarvan word nou eers duidelik. "Iets soos hierdie het nog ooit gebeur nie," sê Matthew Schneider, 'n voormalige Amerikaanse prokureur van Michigan. "Dit is die grootste bedrog in enige generasie."
Die regering se uitgangspunt was: "Jy kan spoed hê of jy kan sekuriteit hê. En ons wil eerder net die geld uitkry." Dit klink mos na 'n bielie van 'n slang in die gras, dan nie? Want ons praat hier van miljarde dollars: behalwe die $400 miljard wat gesteel is uit die Covid-werkloosheidsverligtingsprogram van $900 miljard, is nog $80 miljard geplunder uit 'n aparte Covid-ramphulpprogram – minstens die helfte deur internasionale bedrieërs geneem. En daarmee is talle Lamborghinis, Ferraris en Bentleys gekoop. En Teslas, natuurlik. Baie Teslas. Ook herehuise, private stralervlugte en spoggerige vakansies was op die lys.
Die totale bedrog in alle Covid-hulpfondse kom neer op 'n verbysterende bedrag belastingbetalersgeld van nagenoeg $600 miljard. En daar is nog $600 miljard wat wag om by die deur uit te gaan!
Die PPP-program het banke en ander finansiële instellings gemagtig om staatsgesteunde lenings aan besighede te maak, lenings wat as skenkings sou deurgaan as die maatskappye die geld aan besigheidsuitgawes bestee. Byna 10 miljoen sulke lenings is reeds kwytgeskeld. Baie van die lenings wat skenkings geword het was vir miljoene dollars, toon die openbare rekords.
Kenners sê miljoene leners het hul getalle werknemers opgeblaas of maatskappye uit die lug geskep. Vir 'n groot deel van 2020 het leners min moes doen om die aansoeke te verifieer, sê aanklaers en kenners, deels omdat die Kongres vereis het dat die Small Business Administration (SBA), wat die program bestuur het, eksplisiete leiding gegee het in die belang om "die geld vinnig uit te kry". Die Staatsaanspreeklikheidskantoor het gewaarsku teen bedrogrisiko, maar die program het onder daardie reël voortgegaan.
"Die regering het ongeveer 21 miljoen lenings aan individue verskaf," sê Haywood Talcove, die uitvoerende hoof vir regering by LexisNexis Risk Solutions.
Die SBA se inspekteur-generaal het bykomend $78.1 miljard in potensieel bedrieglike ekonomiese Beseringsramplenings geïdentifiseer, nog 'n Covid-verligtingsprogram vir besighede. Die geheime diens het sy eie skatting hieroor: $100 miljard.
Die basiese skema, het Talcove gesê, was "regtig eenvoudig." Mense het op staatswebwerwe gegaan en die name van bestaande besighede geneem of nuwe, vals ondernemings geregistreer. "Daar is absoluut geen sekuriteit daar nie. Daar is geen bekragtiging van enige inligting nie," het Talcove gesê. "En voila, jy het maatskappy ABC met 40 werknemers en 'n betaalstaat van $10 miljoen. En jy gaan doen aansoek vir 'n PPP-lening. Dit was 'n stukkie koek."
Dit is miljarde belastingbetalersdollars wat gestroop is en die mense wat wel hul werk verloor het, wat vir besighede gewerk het wat nie vir hierdie geld kon aansoek doen nie omdat dit weg was, het die slegste daarvan afgekom.
Mens sal ten slotte graag wil weet wat in sulke bedrieërs se koppe aangaan. Een voorbeeld van so 'n bedrogsaak kan 'n mens dalk hulle denkwyse en karakter laat tipeer.
'n Foto en inligting van Danielle Miller by 'n luukse Los Angeles-hotel (@ killadmilla / via Instagram) vertel die storie gedeeltelik:
In 40 minute het sy $100 000 aan belastingbetalersgeld gehad, lui van die hofstukke. Sy het gou 'n private straler van Florida na Kalifornië bespreek, waar sy $5 500 by 'n luukse hotel in Wes-Hollywood spandeer het. Op haar Instagram-rekening wat 34 000 volgelinge het, het Miller foto's geplaas van haar verblyf by twee deftige hotelle wat met die "lening" betaal is. Haar verklaring waarom sy dit gedoen het: "Ek wil dit hê."
Miller se kriminele rekord sluit in arrestasies in vyf verskillende state waarvan die meeste verband hou met diefstal en identiteitsverwante bedrog. Miller het onskuldig gepleit.
Sy het deelgeneem aan 'n onlangse profiel in die tydskrif New York wat haar uitgebeeld het as 'n kind van ryk Manhattan-ouers wie se lewe ontspoor is deur die verspreiding van 'n seksueel eksplisiete video toe sy in die agtste graad was.
"Eerlik, ek beskou myself meer as 'n 'oplichter' as enigiets," het die tydskrif haar aangehaal. "Weet jy hoe sê hulle dat jy ys aan 'n Eskimo kan verkoop? As daar iets is wat ek wil hê, kry ek dit".
Dit sê genoeg van sulke "leners" se karakter, maar dis net een aspek. Die ander is die staat se blantante uitdeel van soveel miljarde. Geen regering is werklik so onnosel om so iets van stapel te stuur sonder 'n grootse korupte rede nie – iets verklap dat hulle ook aan die ontvangkant kon wees… want, die idee dat jy sekerheid vir spoed opoffer, is kategories vals.
Sien ons nie dieselfde hier in Suid-Afrika nie? As die ANC-regime iets wil hê, dan vat hulle dit. Selfs die paar kospakkies wat aan benadeeldes toegeken was.